**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo“) ako ústredný orgán štátnej správy pre sociálne poistenie, starobné dôchodkové sporenie, doplnkové dôchodkové sporenie a celoeurópsky osobný dôchodkový produkt predkladá na rokovanie vlády Slovenskej republiky návrh poslankyne Národnej rady Slovenskej republiky Ľubice LAŠŠÁKOVEJ na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 399) (ďalej len „poslanecký návrh“).

Ministerstvo k predloženému poslaneckému návrhu uvádza:

**Všeobecne**

Poslanecký návrh sa predkladá primárne s cieľom doplniť platný a účinný právny rámec pre zostavovanie dôchodkovej prognózy podľa zákona č. 461/2003 Z. z. o sociálnom poistení v znení neskorších predpisov (ďalej len „zákon č. 461/2003 Z. z.“) o dobrovoľné dôchodkové schémy. Podľa poslaneckého návrhu by sa mal poistenec dozvedieť o predpokladanej budúcej úrovni svojho celkového dôchodkového zabezpečenia v jednom komplexnom dokumente, a preto sa navrhuje od roku 2028 do dôchodkovej prognózy doplniť aj informácie o prognóze doplnkového starobného dôchodku z doplnkového dôchodkového sporenia a prognóze dôchodku alebo programového výberu z celoeurópskeho osobného dôchodkového produktu.

So zámerom presadiť čo najväčší počet opatrení na zlepšenie podnikateľského prostredia a splnenie míľnika z Plánu obnovy a odolnosti Slovenskej republiky predkladateľka s účinnosťou od roku 2025 ďalej navrhuje zrušenie povinnosti zamestnávateľa oznámiť svojim zamestnancom, že zamestnávateľ bol zverejnený v zozname dlžníkov vedenom Sociálnou poisťovňou (informácie sú dostupné buď z verejne dostupných informácií Sociálnej poisťovne alebo prostredníctvom individuálneho účtu) a s účinnosťou od roku 2026 aj zrušenie povinnosti predkladania údajov potrebných na rozhodovanie o nároku na dôchodok na evidenčnom liste dôchodkového poistenia (po rozšírení údajov mesačne zasielaných zamestnávateľmi na účely platenia poistného by Sociálna poisťovňa použila takto vytvorenú databázu aj na rozhodovanie o nároku na dôchodok a na určenie sumy dôchodku).

Predkladateľka poslaneckého návrhu tiež navrhuje posunúť začiatok novej výplatnej fázy v starobnom dôchodkovom sporení z roku 2026 na rok 2029.

Predkladateľka poslaneckého návrhu v doložke vybraných vplyvov označila, že návrh zákona má negatívne vplyvy na rozpočet verejnej správy, pozitívne a negatívne vplyvy na podnikateľské prostredie a pozitívne vplyvy na informatizáciu spoločnosti. Návrh zákona nezakladá sociálne vplyvy, vplyvy na služby verejnej správy pre občana ani vplyvy na manželstvo, rodičovstvo a rodinu.

**Stanovisko**

Ministerstvo dlhodobo aktívne pracuje na zvyšovaní informovanosti v dôchodkovom zabezpečení a súhlasí s tvrdením predkladateľky poslaneckého návrhu, že občania nemajú relevantné informácie o ich celkovom budúcom zabezpečení na dôchodok, ak sa o ne nezaujímajú a aktívne ich nevyhľadávajú. Poslaneckú iniciatívu smerujúcu k podpore finančného plánovania obyvateľstva v súvislosti s odchodom do dôchodku v poslankyňou navrhovanom rozsahu preto ministerstvo vníma pozitívne.

Rovnako kladne vníma ministerstvo aj navrhované opatrenia na zníženie administratívnej záťaže podnikateľov.

Súhlasíme aj s posúdenými a kvantifikovanými vplyvmi predkladateľky a navrhovaným spôsobom financovania zvýšených výdavkov Sociálnej poisťovne.

Z vyššie uvedených dôvodov preto ministerstvo s predloženým poslaneckým návrhom ako celkom súhlasí.

**Medzirezortné pripomienkové konanie**

**Ministerstvo financií Slovenskej republiky** žiada upraviť čl. I bod 7. poslaneckého návrhu (§ 226b ods. 2 druhá veta), nakoľko navrhované znenie priorizuje komunikáciu Sociálnej poisťovne smerom k poistencom ohľadom dôchodkovej prognózy prostredníctvom elektronickej pošty na úkor listinnej podoby a neberie do úvahy preferencie poistenca, čím mu berie možnosť zvoliť si jemu najvhodnejšiu formu zasielania dôchodkových prognóz. Ministerstvo financií Slovenskej republiky má za to, že zasielanie dôchodkových prognóz Sociálnou poisťovňou prioritne na adresu elektronickej pošty bez predchádzajúceho súhlasu poistenca (a bez potvrdenia správnosti adresy elektronickej pošty) môže spôsobiť stav, že k určitej skupine poistencov sa dôchodková prognóza nemusí dostať, čo ide proti účelu zákona č. 461/2003 Z. z., ktorým je zlepšiť informovanosť občanov o ich celkovom budúcom zabezpečení na dôchodok. Z uvedených dôvodov navrhuje, aby bola dôchodková prognóza zasielaná na elektronickú adresu poistenca výlučne vtedy, ak Sociálna poisťovňa vopred na tento účel získa jeho predchádzajúci súhlas.

**Ministerstvo financií Slovenskej republiky** žiada tiež vypustiť články II a III, keďže sa v nich navrhuje posunutie zavedenia výplatnej fázy v starobnom dôchodkovom sporení o tri roky, pričom v minulosti bola už účinnosť výplatnej fázy posúvaná najprv na 1. január 2025 a následne na 1. január 2026. Má za to, že výplatná fáza je kľúčovou súčasťou reformy II. piliera prijatej v roku 2022, ktorá mala zvýšiť adekvátnosť dôchodkového príjmu prostredníctvom predĺženia sporiacej fázy, pričom jej ďalší odklad o tri roky by znamenal, že značná časť dôchodcov by prišla o možnosť participovať na predĺženej sporiacej fáze s potenciálnym negatívnym vplyvom na adekvátnosť ich dôchodkového príjmu.

**Kancelária Rady pre rozpočtovú zodpovednosť** rovnakožiada vypustiť čl. II a III poslaneckého návrhu, ktorými sa navrhuje opätovný posun účinnosti ustanovení týkajúcich sa výplatnej fázy starobného dôchodkového sporenia, prijatých v roku 2022, keďže tieto by reálne nadobudli účinnosť viac ako 6 rokov od schválenia zákona č. 399/2022 Z. z. Kancelária Rady pre rozpočtovú zodpovednosť považuje zdôvodnenie potreby v poradí tretieho posunu účinnosti týchto ustanovení za nedostatočné, keďže ide o dôležitú súčasť reformy II. piliera, ktorá nadväzuje na zmeny v sporiacej fáze, ktoré už vstúpili do účinnosti. Argumentuje aj tým, že odkladanie účinnosti zmien vo výplatnej fáze môže mať negatívny vplyv na dôchodky z II. piliera, pretože zvyšuje citlivosť dôchodkových úspor na volatilitu akciových trhov v období blízko dôchodkového veku (u časti sporiteľov) a schválené zmeny výplatnej fázy ho majú minimalizovať. Podľa pripomienkujúceho subjektu ďalší odklad vytvára najmä riziko, že už schválené opatrenia nebudú v budúcnosti implementované vôbec, resp. budú opätovne odkladané a pripomína, že zákon č. 399/2022 Z. z. bol schválený štandardným legislatívnym procesom, vrátane medzirezortného pripomienkového konania a uskutočnenia analýz vplyvov nových ustanovení. Na záver pripomienky konštatuje, že nie je zrejmé, prečo je potrebné vykonanie ďalšej analýzy, ktorej časový rámec podľa predkladateľky „nie je možné odhadnúť“, a odložiť kvôli tomu do ďalšieho volebného obdobia implementáciu dôležitých opatrení schválených Národnou radou Slovenskej republiky, ktoré majú dopĺňať už účinné opatrenia prijaté v roku 2022.

**Ministerstvo financií Slovenskej republiky** ďalej uplatnilo zásadné pripomienky aj k finančným vplyvom poslaneckého návrhu a uvádza, že:

* s predpokladanými výdavkami sa v návrhu rozpočtu Sociálnej poisťovne na rok 2025 neuvažuje, čo by v prípade prijatia návrhu zákona znamenalo dodatočný negatívny, rozpočtovo nekrytý vplyv na rozpočet verejnej správy, pričom v súlade s § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné doplniť do predkladacej správy relevantný návrh na úhradu zvýšených výdavkov v roku 2025,
* v prípade prijatia návrhu zákona je potrebné finančné krytie návrhu zabezpečiť v rámci schválených limitov výdavkov Sociálnej poisťovne na príslušný rozpočtový rok, bez dodatočných požiadaviek na štátny rozpočet.

**Ministerstvo k predloženým pripomienkam uvádza nasledovné.**

Ministerstvo nesúhlasí s návrhom Ministerstva financií Slovenskej republiky k čl. I bodu 7 – podmieniť zasielanie dôchodkovej prognózy prostredníctvom elektronickej pošty predchádzajúcim súhlasom poistenca. Ministerstvo podporuje poslanecký návrh, ktorý zohľadňuje nielen efektívnosť, ale aj hospodárnosť nakladania s finančnými prostriedkami Sociálnej poisťovne. Elektronická forma komunikácie by podľa odhadov mohla prispieť k významným úsporám, konkrétne sa predpokladá, že v roku 2026 by mohlo dôjsť k zníženiu výdavkov až o 2,2 milióna eur. Tento spôsob zasielania informácií nielenže znižuje náklady, ale zároveň zjednodušuje a zrýchľuje prístup poistencov k dôležitým údajom o ich dôchodkoch.

Dôchodková prognóza má pritom ambíciu nielen zlepšiť, ale aj rozšíriť informovanosť poistencov (sporiteľov) o ich celkových dôchodkových príjmoch, bez ohľadu na to, z ktorého piliera budú tieto príjmy vyplácané. Tento prístup pomôže zabezpečiť komplexnejší prehľad o dôchodkových nárokoch, čím prispeje k lepšiemu finančnému plánovaniu a informovaným rozhodnutiam poistencov.

V súvislosti so zásadnými pripomienkami Ministerstva financií Slovenskej republiky a Kancelárie Rady pre rozpočtovú zodpovednosť k posunu nábehu novej výplatnej fázy v starobnom dôchodkovom sporení ministerstvo uvádza, že pokračuje v analyzovaní celého dôchodkového systému, pričom potrebný časový rámec pre tieto analýzy skutočne nie je možné v tejto chvíli odhadnúť. Z tohto dôvodu s predmetným návrhom na vypustenie čl. II a III ministerstvo nesúhlasí.

Ministerstvo sa stotožnilo s pripomienkami Ministerstva financií Slovenskej republiky k finančným vplyvom. V prípade schválenia poslaneckého návrhu ministerstvo navrhuje finančné krytie zvýšených výdavkov v roku 2025 zabezpečiť v rámci aktuálneho limitu výdavkov stanoveného pre Sociálnu poisťovňu v návrhu rozpočtu Sociálnej poisťovne na rok 2025 a rozpočtového výhľadu na roky 2026 a 2027, ktorý bude predložený na rokovanie vlády Slovenskej republiky do 15. októbra 2024.

**Záver**

Vzhľadom na uvedené ministerstvo odporúča vláde Slovenskej republiky vysloviť s návrhom poslankyne Národnej rady Slovenskej republiky na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 399) **súhlas.**